ข้อผิดพลาดการลงทุนตลาดอนุพันธ์
โนฮาว : สวัสดีครับ
30 พ.ย. 2555

โนฮาว : สวัสดีครับ 
ปูกะตอย : สวัสดีจ้า นี่วันนี้มีคำถามคาใจมากๆ คือ อยากจะลงทุนในตลาดอนุพันธ์ แต่กล้าๆ กลัวๆ เพราะไม่อยากผิดพลาด ช่วยบอกหน่อยสิว่าทำงัยถึงจะหายกลัว
โนฮาว : ไม่ยาก แค่ต้องรู้ว่าข้อผิดพลาดที่จะเกิดขึ้นอยู่ตรงไหน เพราะใครที่คิดจะลงทุนในตลาดอนุพันธ์ ต้องให้ความสำคัญกับความผิดพลาด เพราะเป็นตลาดที่เสี่ยงสูงมาก
ปูกะตอย : งั้นจัดมาเลย
โนฮาว : อย่างแรก คือ การลงทุนเกินกำลังของตัวเอง เพราะการลงทุนในตลาดอนุพันธ์ ใช้หลักประกันเพียงบางส่วนเพื่อทำการซื้อขายสัญญา บางสินค้าใช้เงินหลักประกันเริ่มต้นเพียง 10% ดังนั้นหากมีหลักประกันหรือเงินลงทุนที่น้อยแต่อยากที่จะลงทุนเพิ่มมากขึ้นเรื่อยจนเต็มเพดานวงเงินที่สามารถเล่นได้ โดยลืมประเมินถึงมูลค่าของสัญญาและความสามารถในการยอมรับความเสี่ยงในการขาดทุนได้
ปูกะตอย : ต่อเลย
โนฮาว : ต้องการเป็นผู้ชนะตลอดเวลา ไม่มีใครที่สามารถลงทุนหรือเทรดได้ถูกต้องตลอดเวลา ดังนั้นการแพ้ชนะในเรื่องการลงทุนเป็นเรื่องปกติที่มีทั้งกำไรและขาดทุนบ้างผสมกันไป โดยสิ่งที่เหลือคือการพัฒนาทักษะที่จะสามารถให้ครั้งที่ถูกมากกว่าครั้งที่ผิด รวมถึงการควบคุมความเสี่ยงและผลตอบแทน เพื่อให้การขาดทุนได้ถูกจำกัด และการที่ได้กำไรต้องมีสัดส่วนที่มากกว่าปริมาณขาดทุนเป็นเท่าตัวขึ้นไป
ปูกะตอย : ว้าว
โนฮาว : การที่ไม่ได้ศึกษาถึงกฎกติกาให้ดีก่อน เช่น สินค้าอ้างอิงว่าเป็นสินค้าอะไร เงื่อนไขการวางหลักประกัน วันหมดอายุสัญญา มูลค่าของสัญญา วิธีการคำนวณราคา อย่างนี้เป็นต้น ซึ่งข้อผิดพลาดเหล่านี้จะเป็นส่วนหนึ่งในการลดทอนเงินทุนและกำลังใจของผู้ลงทุนก่อนถึงเป้าหมายได้ จากนั้นเห็นจะเป็นการไม่ยอมใช้ Stop Condition โดยเครื่องมือสำคัญที่จะทำให้อยู่รอดในตลาดอนุพันธ์ คือ Stop loss หรือการหยุดขาดทุน นี่คือวินัยสำคัญที่นักลงทุนในตลาดอนุพันธ์จะต้องทำให้ได้ เพราะหากไม่สามารถหยุดขาดทุนได้ ก็อาจต้องจบลงด้วยการหมดตัว
ปูกะตอย : มีอีกมั้ย
โนฮาว : ไม่มีการกำหนด Trading Plan ซึ่งการวางแผนเป็นส่วนหนึ่งของการลงทุนเพื่อประเมินถึงความคุ้มค่าในการลงทุน ระยะเวลาการลงทุน แนวโน้ม ความเสี่ยง และผลตอบแทนที่จะเกิดขึ้นในอนาคต ซึ่งทำให้ตัดสินใจได้ว่า คุ้มค่าต่อการลงทุนหรือไม่ หรือจะมีแนวทางการป้องกันความเสี่ยงในการลงทุนได้อย่างไร
ปูกะตอย : แจ่มเลย แต่ด้วยความที่เราเป็นคนรับความเสี่ยงสูงไม่ค่อยจะได้
โนฮาว : ถ้าเป็นแบบนี้ ตลาดอนุพันธ์คงไม่ใช่คำตอบที่ดีหรอก งั้นลงทุนเหมือนเดิมดีแล้ว เก็บหุ้นปันผลไปเรื่อยๆ ลงทุนกองทุนรวม อะไรแบบนี้
ปูกะตอย : จ้า งั้นวันนี้ขอตัวก่อนนะ บ๊าย บาย